  Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртиысь сюресчиос улосвыл сюресъёсты тупатъяны кутскизы. Берло дыр ӵоже соос 1,1 сюрс квадрат метр улосвыл но федерал сюресъёсысь гопъёсты ворсазы ини. Со пӧлысь 930 квадрат метрзэ – кисьтэм асфальтэз уже кутыса. Со сярысь элькун тӧролэн но кивалтэтлэн пресс-службазы ивортӥз. Кисьтэм асфальт ӵемысь толалтэ гопъёсты ворсаны кутӥське. Со 200-250 градусозь пӧсятэм битумлэсь но минерал порошоклэсь сурет. Огшоры асфальтлэсь кыстӥськись луэменыз висъяське, со вакытэ ик юнлыксэ уг ышты. Соин ик сое -10 градусозь кезьыт дыръя но уже кутыны луэ. «Ми валаськом, лымы шунамен сюресъёс вылын изъянъёсыз кылдыны быгато шуыса, соосты дыраз тупатыны кулэ. Соин ик Пичи Пургаын кисьтэм асфальт лэсьтыны завод ужаны кутскиз ни. <…> Туннэ нуналлы солэн луонлыкъёсыз элькунлэн кулэяськонъёсызлы тырмыт луо. 2022-тӥ арын толшоре но тулыспалэ объектын 70 тонна кисьтэм асфальт поттӥзы» Алексей Горбачёв, Удмуртиысь транспортъя но сюрес возёсъя министр Министр пусйиз, кулэ луиз ке, уж борды эшшо укмыс заводъёс басьтӥськозы, кылсярысь, Сарапулысь, Ижкарысь, Глазкарысь но Эгра ёросысь. Южтолэзь пумын Воткаысь но выльдэм асфальтобетон завод ужаны кутскоз. Отчы ужан тӥрлыкез 2016-тӥ арын Алнашысь вайизы. Туннэ нуналлы ӧнерчиос агрегатъёсты пуктон ужъёссэс йылпумъяло. Выльдэм завод пӧртэм рецептъёсъя, соос пӧлын выль ГОСТ-ёсъя, час ӵоже 100 сюрс тоннаозь асфальтобетон поттыны быгатозз. Солы луыса Удмуртилэн шундыӝужан палаз выль асфальтобетонлы кулэяськонэз ворсалозы. Нялтас вераса, сюресъёс вылысь гопъёсты Ижкарын но ворсаны кутскизы ни. Сюресчиос ужазы озьы ик кисьтэм асфальтэз куто. Но со огдырлы ужрад, сюресъёсты тупатъян вакытъёс куспын мынон-ветлонэз кышкыттэм карон понна гинэ. Тодэ вайытом, 2022-тӥ арын Ува – Сюмси сюреслэсь 14 иськем пала люкетъёссэ тупатъялозы.  Тегъёс: Удмуртия сюресъёс тупатъянужъёс тулыс  